మాల్యా పేరుతో ఒక్క స్థిరాస్తి లేదా!
- లావాదేవీలన్నీ ఇన్వెస్ట్‌మెంట్‌ కంపెనీలవే.. 
-డాన్‌కున్నది కేవలం రూ.25 లక్షల ఫెరారే కారేనట
- యునైటెడ్‌ స్పిరిట్స్‌ విక్రయ సొమ్మంతా విదేశీ ఖాతాల్లోకే..
- తనకు అప్పులే లేవంటూ రాజ్యసభకు స్పష్టీకరణ 
- వ్యక్తిగత పూచీకత్తుపైనే బ్యాంకు రుణాలు
- తిరిగి రాబట్టడం కష్టతరమేనంటున్న విశ్లేషకులు
న్యూఢిల్లీ: వేల కోట్ల రూపాయల మేర బ్యాంకుల నుంచి రుణాలు తీసుకొని దేశం నుండి ఉడాయించిన లిక్కర్‌ డాన్‌ విజరు మాల్యా పేరుపై ఒక్క స్థిరాస్తి కూడా లేదట. ప్రపంచ వ్యాప్తంగా పలు దేశ విదేశాల్లో ఆయనకు కొన్ని వందల్లో స్థిరాస్తులు ఉన్నాయి. అయితే వాటిలో ఏ ఒక్కింటిని కూడా ఆయన తన పేరుపై రిజిస్టర్‌ చేయించుకోలేదట. ఉన్న ఆస్తులన్నింటినీ ఇన్వెస్ట్‌మెంట్‌ కంపెనీల పేరు మీదే నమోదై ఉన్నట్లుగా ఈ కేసును పరిశీలిస్తున్న న్యాయవాదులు చెబుతున్నారు. ఈ కారణంగా మాల్యా ఆస్తులను వేటిని న్యాయపరంగా జప్తు చేసి రుణ మొత్తాలను పొందడానికి వీలుపడదని వారు వివరిస్తున్నారు.
అప్పులు అసలే లేవు..
ప్రభుత్వ బ్యాంకులకు, ఆర్థిక సంస్థలకు, పన్ను వసూలు విభాగాలకు, చమురు కంపెనీలకు, టాక్సీ ఆపరేటర్లకు దాదాపు రూ.10,000 కోట్ల మేర బకాయిలు చెల్లించాల్సి ఉన్నప్పటికీ తనకు ఎలాంటి అప్పులు లేవని విజరు మాల్యా రాజ్యసభకు ఎన్నికైన సందర్భంగా ప్రకటించిన అఫిడవిట్‌లో పేర్కొన్నారు. తన మొత్తం సంపద విలువ రూ.615 కోట్లుగా ఆయన పేర్కొన్నారు. ఇందులో అధిక భాగం షేర్లు, బాండ్ల రూపంలో ఉన్నట్లు పేర్కొన్నారు. దీనికి తోడు ఆయన వద్ద పలు ఖరీదైన కార్లు, రేసు గుర్రాలు ఉన్నప్పటికీ వాటినన్నింటినీ ఆయన తన నివేదకలోనే పేర్కొనకపోవడం విశేషం. తనకు రూ.25 లక్షల విలువైన 1989 మోడల్‌ ఫెరారీ కారు మాత్రమే ఉన్నట్లు 2010లో ఆయన రాజ్యసభకు రెండోసారి ఎన్నికైన సందర్భంగా ప్రకటించారు. ఈ సందర్భంగానే ఆయన బ్యాంకుల నుంచి వేల కోట్ల రుణాలను తీసుకొని కింగ్‌ఫిషర్‌ ఎయిర్‌లైన్స్‌లో పెట్టుబడిగా పెట్టారు. దీనికి తోడు యునైటెడ్‌ స్పిరిట్స్‌ విక్రయం సందర్భంగా లభించిన సొమ్మును కూడా మాల్యా తన విదేశీ బ్యాంకుల ద్వారానే పొందినట్లు సమాచారం. ఈ వ్యవహారంలో లభించిన సొమ్ములో పైసా కూడా మాల్యా రుణాల చెల్లింపునకు వెచ్చించ లేదు. పన్నులను తప్పించుకొనేందుకు, అప్పులను వ్యక్తిగత పేరు మీద పొందేందుకు మాల్యా తన స్థిరాస్తులను, పెట్టుబడులను ఎక్కువగా ఇన్వెస్ట్‌మెంట్‌ కంపెనీల పేరుమీదే జరిపేవారని కార్పొరేట్‌ లాయర్ల విశ్లేషణలో తేలింది. ప్రభుత్వ బ్యాంకుల నుంచి తీసుకున్న రూ.7200 కోట్ల రుణాలలో అధిక మొత్తాలకు మాల్యా తన వ్యక్తిగత పూచీకత్తును సమర్పించారు. దీంతో ఆయన నుంచి వ్యక్తిగతంగా మాత్రమే రుణ మొత్తాన్ని పొందాల్సి ఉంటుందనీ.. సంబంధిత ఇన్వెష్ట్‌మెంట్‌ కంపెనీల జోలికి పోయేందుకు చట్టం అనుమతించకపోవచ్చని విశ్లేషకులు చెబుతున్నారు. కాగా, భారత్‌ నుంచి ఉడాయించిన మాల్యా లండన్‌లోని తన నివాసంలోనే ఉంటున్నట్లు అక్కడి మీడియాలో వార్తలు వెలువడ్డాయి. మరోవైపు ఐడీడీఐ బ్యాంక్‌ నుంచి కింగ్‌ఫిషర్‌ ఎయిర్‌లైన్స్‌ రుణం, మనీల్యాండరింగ్‌ విషయమై 'ఎన్‌ఫోర్స్‌మెంట్‌ డైరెక్టర్‌' (ఈడీ) విచారణను వేగవంతం చేసింది. ఆరుగురు అధికారులకు తాజాగా గురువారం సమన్లను జారీ చేసింది.
మీ స్నేహితులకు రికమెండ్ చెయ్యండి